Stutterheim vir eers weer kalmDie polisie moes Woensdag bontstaan om die orde op Stutterheim te herstel. Foto: ANA Orde is op die Oos-Kaapse dorp Stutterheim herstel nadat betogers en die polisie opnuut slaags geraak het. Kapt. Siphokazi Mawisa, polisiewoordvoerder, het Donderdag aan Maroela Media gesê die situasie is sedert Woensdagaand kalm, maar wetstoepassers bly op die toneel van die onluste om seker te maak hulle kan dit vinnig bedwing as dit weer opvlam. Honderde inwoners van die township Mlungisi kon nie Woensdag hul maatskaplike uitbetalings kry nie weens gewelddadige botsings tussen die polisie en oproeriges, berig African News Agency. Die jongste protesoptrede het vroeg Woensdagoggend opgevlam ná ŉ week lange verposing van die oorspronklike oproer, wat op 16 Oktober ontstaan het. Betogers het voorverlede week drie munisipale geboue afgebrand, waaronder die plaaslike kliniek. Foto: Skermgreep van Twitter-video Ontstoke jeugdiges het die protesoptrede begin omdat hulle amptenare van die Amahtlathi-munisipaliteit daarvan beskuldig dat hulle omkoopgeld en seksuele gunste in ruil vir werkgeleenthede aanvaar. Hulle het ook aangevoer Pateka Qaba, die burgemeester, is nie ŉ inwoner van die munisipale gebied nie en beweer werk word gegee aan mense wat van buite die munisipaliteit kom. ŉ Kliniek en geboue van die Amathole-distriksmunisipaliteit en plaaslike owerheid is afgebrand en reuseskade aan infrastruktuur aangerig. Die dorpskliniek is een van drie geboue wat tydens gewelddadige betogings in die slag gebly het. Foto: ANA Vandeesweek se protesoptrede het Woensdag omstreeks 04:00 begin toe betogers paaie met klippe, planke en brandende buitebande versper het. Geen voertuie kon deurkom nie aangesien net een pad Mlungisi met die dorp verbind. Skermutselings het ontstaan toe die polisie die versperrings wou verwyder en die betogers hulle met klippe bestook het. Die polisie het met traangas en rubberkoeëls gereageer. Die meeste sakeondernemings was Woensdag op die dorp én in die township gesluit terwyl buitelandse winkeliers bevrees was hul winkels kon weer geplunder word. Verkeersvloei op die N6, wat deur die dorp loop, is danksy die polisie se teenwoordigheid nie ontwrig nie. Twee verdagtes is in verband met aanklagte van openbare geweld in hegtenis geneem en sal na verwagting binnekort in die plaaslike landdroshof verskyn. Twee weke gelede het die polisie 18 betogers aangekeer, onder wie twee minderjariges wat met ŉ waarskuwing vrygelaat is, terwyl die res borgtog toegestaan is.